<classify> MASENETA nchini Kenya wameridhia maombi ya wakulima kuhusu kufanyiwa marekebisho kwa sheria ya Bodi ya Taifa ya Chakula NCPB.Wakulima wanataka mfuko maalumu wa fedha katika kununua mahindi, tofauti na sasa ambapo bodi hiyo inategemea fedha kutoka serikali kuu. Kamati ya maseneta wanaoshughulikia kilimo, ilitembelea maeneo yanayolima mahindi Kaskazini mwa Kenya Septemba mwaka jana na kupendekeza kusajiliwa kwa wakulima wote ili kuwaondoa makanjanja wote, waliojipenyeza katika sekta hiyo.Tumeridhia mapendekezo yote yaliyotolewa na wakulima ambayo endapo yatatekelezwa yatamaliza changamoto zote zinazoikabili sekta ya kilimo nchini, alisema Mwenyekiti wa kamati hiyo ya maseneta, Profesa Margaret Kamar. Kwa mujibu wa mwenyekiti huyo, utekelezaji wa mapendekezo hayo kutawahakikishia wakulima kiwango bora cha mavuno na hivyo kuwa na uwekezaji mkubwa katika sekta ya kilimo.Magavana na wakulima kutoka kanda zinazolima mahindi wamekuwa wakitaka kuanzishwa kwa idara zitakazoruhusiwa kuwa chini ya bodi hiyo ya chakula. Kilimo ndio uti wa mgongo ndio maana tunashangaa bado maamuzi hayajatolewa kule Nairobi wakati sisi ndio tuko na wakulima mashambani, alisema gavana wa Uasin Gishu, Jackson Mandago. Profesa Kamar alibainisha kuwa kamati hiyo, pia iko kwenye mazungumzo na magavana kwa ajili ya kuangalia namna kutoa ruzuku ya mbolea kwa wakulima. Hatua hiyo inakuja baada ya serikali kuu kutangaza kuwa haitatoa ruzuku ya mbolea katika msimu huu wa kilimo.  <topic>: KITAIFA 